A Tanács irányelve
(1978. december 5.)
az automatikus ellenőrző és osztályozó mérlegekre vonatkozó tagállami jogszabályok közelítéséről
(78/1031/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a tagállamokban kötelező rendelkezések határozzák meg az ellenőrző és osztályozó mérlegek felépítését és ellenőrzési módszereit, melyek tagállamonként különböznek, és következésképpen akadályozzák e műszerek kereskedelmét; mivel ezért szükséges e rendelkezéseknek a közelítése;
mivel a legutóbb a 72/427/EGK [4] irányelvvel módosított, a mérőműszerekkel és a metrológiai ellenőrzés módszereivel kapcsolatos közös rendelkezésekre vonatkozó tagállami jogszabályok közelítéséről szóló, 1971. július 26-i 71/316/EGK tanácsi irányelv [5] meghatározta az EGK-típusjóváhagyási és az EGK-elsőhitelesítési eljárásokat; mivel az említett irányelvvel összhangban meg kell határozni az ellenőrző és osztályozó mérlegek konstrukciójára és működésére vonatkozó azon műszaki követelményeket; amelyeket ki kell elégíteni ahhoz, hogy azok szabadon importálhatóvá, forgalmazhatóvá és használhatóvá váljanak, miután az ellenőrzéseket azokon elvégezték és a megfelelő jeleket és jelzéseket azokra rögzítették,
ELFOGADTA EZT AZ IRÁNYELVET:
1. cikk
Ez az irányelv az automatikus ellenőrző és osztályozó mérlegekre vonatkozik. Ezeknek az eszközöknek a meghatározását a melléklet 1. szakasza tartalmazza.
2. cikk
Ezen irányelv melléklete határozza meg azokat az ellenőrző és osztályozó mérlegeket, amelyeken az EGK-jelek és jelölések feltüntethetők.
E mérőeszközök EGK-típusjóváhagyási eljárás és EGK-elsőhitelesítési eljárás tárgyát képezik.
3. cikk
Mérési tulajdonságai alapján egyetlen tagállam sem tagadhatja meg, tilthatja vagy korlátozhatja olyan automatikus ellenőrző és osztályozó mérlegek piacra vitelét vagy üzembeállítását, amelyen feltüntették az EGK-típusjóváhagyási jelet és az EGK-elsőhitelesítési jelet.
4. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az értesítéstől számított 18 hónapon belül megfeleljenek, és erről haladéktalanul tájékoztatják a Bizottságot.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
5. cikk
Ennek az irányelvnek a tagállamok a címzettjei.
Kelt Brüsszelben, 1978. december 5-én.